b'\n_START_ARTICLE_\nMarija Bitenc Samec\n_START_SECTION_\n\xc5\xbdivljenje in delo\n_START_PARAGRAPH_\nKoncertna pevka Marija Bitenc-Samec, ki se je rodila v dru\xc5\xbeini pisatelja V. Bitenca (poro\xc4\x8dena z arhitektom D. Samcem), je solopetje \xc5\xa1tudirala na ljubljanski Akademiji za glasbo v razredu profesorja J. Betteta (1955-1957) in se izpopolnjevala v Trstu pri dirigentu in pedagogu solopetja L. Toffolu. Dosegla je ve\xc4\x8d pomembnih uspehov na jugoslovanskih in mednarodnih glasbenih tekmovanjih v Vercelliju - Italija, Llangollenu (Wales)- Velika Britanija , kjer je na svoj 25. rojstni dan osvojila prvo mesto._NEWLINE_Po kratkem sodelovanju v ljubljanski operi (1957-1959) se je kot svobodna umetnica povsem posvetila koncertnemu petju in snemanju za radiotelevizijo doma in v tujini._NEWLINE_Nastopala je med drugim v Avstriji, Belgiji, Franciji, Italiji, Nem\xc4\x8diji in Zdru\xc5\xbeenem kraljestvu, kjer je snemala tudi za BBC._NEWLINE_Njen bogat repertoar je obsegal baro\xc4\x8dne arije, operne arije, kantate, samospeve ter partizanske pesmi._NEWLINE_Leta 1969 je Mladinska knjiga izdala plo\xc5\xa1\xc4\x8do samospevov skladatelja Lucijana Marije \xc5\xa0kerjanca, ki je izrazil \xc5\xbeeljo, da jih poje altistka Marija Bitenc-Samec._NEWLINE_Ob 100-letnici rojstva skladatelja in \xc5\xbeivljenjskem jubileju altistke Marije Bitenc-Samec se je porodila zamisel o izdaji faksimila te plo\xc5\xa1\xc4\x8de v obliki CD-ja. Ta zamisel je bila tudi uresni\xc4\x8dena in podprta s strani Ministrstva za kulturo RS in leta 2003 je RTV Slovenija - Zalo\xc5\xbeba kaset in plo\xc5\xa1\xc4\x8d - izdala Faksimile Samospevov L.M.\xc5\xa0kerjanca v izvedbi altiske Marije Bitenc-Samec in klavirski spremljavi prof.Leona Engelmana._NEWLINE_Nastopala je na mnogih koncertih Glasbene mladine Slovenije z Ladkom Koro\xc5\xa1cem in drugimi glasbenimi kolegi._NEWLINE_Njen \xc5\xbeametni alt prihaja do izraza predvsem pri skladbah starih mojstrov in klasikov._NEWLINE_Bila je podpredsednice Sindikata samostojnih kulturnih delavcev Slovenije, osem let je opravljala funkcijo predsednice Zdru\xc5\xbeenja samostojnih kulturnih delavcev Slovenije._NEWLINE_Leta 1990 je prejela posebno nagrado za organizacijo postavitve spomenika pred Operno hi\xc5\xa1o v Ljubljani prof.Juliju Bettetu, basistu in pevskemu pedagogu. Spomenik je bil izveden popolnoma sponzorsko s strani vseh izvajalcev._NEWLINE_Marija Bitenc-Samec je prva posnela sklop Wolfovih Samospevov v slovenskem jeziku. Samospeve je prevedla prof.Ma\xc5\x99enka Sancin, ki je altistko spremljala pri klavirju. Zalo\xc5\xbeba kaset in plo\xc5\xa1\xc4\x8d RTV Slovenija je izdala kaseto Wolfovih Samospevov leta 1987, ko je Marija Bitenc-Samec zaklju\xc4\x8dila svojo pevsko kariero s koncertom v Cankarjevem domu v Ljubljani.'